המחזור השישי במוקדמות מונדיאל 2018 ייצא מחר (שישי) לדרך עם כמה משחקים מסקרנים. פורטוגל, עם כריסטיאנו רונאלדו בכושר פנומנלי, תצא לריגה למשחק מול לטביה בבית 2 (21:45). צרפת תפגוש את שבדיה בסולנה לקרב על ראשות בית 1 (21:45). דיק אדובקאט יעמוד לראשונה במשחק רשמי מאחורי הקווים של הולנד, כשזו תארח את לוקסמבורג, גם כן בבית 1.
הטריקולור יגיעו בכושר נהדר, שבוע אחרי ה-0:5 על פרגוואי במשחק ידידות בשבוע שעבר, כשאוליביה ז'ירו כבש שלושער נפלא. חלוץ ארסנל צפוי לפתוח גם הפעם. במרכז ההגנה צפוי לעלות ב-11 אלוף אירופה, רפאל וראן, מריאל מדריד. "אני מרגיש בכושר טוב. אני רוצה לסיים את העונה בטעם טוב", אמר הבלם, שזכה גם באליפות ספרד עם הבלאנקוס.
פוסט טראומה: דה ביאסי ואלבניה יתאוששו מול ישראל?
מן העבר השני, שבדיה, שמפגרת ב-3 נקודות אחרי צרפת הראשונה, רוצה לנצח כדי לשמור על סיכוי טוב להעפיל אוטומטית למונדיאל. מגן המארחת, אנדרס גרנקוויסט, עדיין זוכר את ההפסד 1:0 במפגש הקודם בקמפיין: "הייתי עצבני אחרי המשחק כי אנחנו חושב שלפחות הגיעה לנו נקודה. נצטרך הפעם לזכות בכדור ולעשות דברים טובים כשאנחנו מרוויחים אותו".
משחק רשמי ראשון למאמן החדש דיק אדבוקט, שהביס במשחק ידידות השבוע 0:5 את נבחרת חוף השנהב. ההולנדים חייבים לנצח כדי לשמור על סיכוי להגיע למשחקי הפלייאוף ושלא לפספס טורניר גדול שני ברציפות. המאמן בן ה-69 יודע גם הוא שאסור למעוד: "אסור לנו לאבד נקודות יותר. אנחנו צריכים לעשות תוצאות טובות ואלו יביאו ביטחון".
עוזרו של אדבוקט, רוד חוליט, סמל ענק בכדורגל האירופי, הצהיר חד וחלק: "נעלה למונדיאל". אמירה מעניינת נוכח העובדה שנבחרת האורנג' במקום הרביעי עם 7 נקודות מתוך 15 אפשריות ושלוש פחות משבדיה השנייה. חדשות טובות הגיעו מכיוונן של אריאן רובן, שהתאושש מהבעיות בבטן מהן סבל בימים האחרונים. האורחת ברוטרדאם אמנם צברה נקודה אחת בלבד עד כה, אולם תגיע מעודדת אחרי הניצחון 1:2 על אלבניה במשחק ההכנה שלה בתחילת השבוע.
משחק קריטי לפורטוגלים, ששואפים לסיים במקום הראשון על חשבון שווייץ. גם כריסטיאנו רונאלדו, שזכה רק ביום שבת האחרון בליגת האלופות עם ריאל מדריד, מבין את גודל המשימה ויפתח ב-11. הקשר ז'ואו מריו לא יהיה בסגל למשחק, וגם לא ייצא עם הנבחרת לגביע הקונפדרציות שייפתח ביום שישי הבא (17 ביוני).
הנבחרת של פרננדו סנטוס נמצאת במקום השני עם 12 נקודות, שלוש פחות כאמור משווייץ המובילה. הלטבים ניצחו פעם אחת בלבד בקמפיין והם במקום החמישי עם 3 נקודות בלבד, כשגם אז היה מדובר ב-0:1 קטן על אנדורה החלשה.
השווייצרים רוצים לעבור את המשוכה בחוץ כדי לכל הפחות לשמור על המקום הראשון. עד כה החבורה של ולדימיר פטקוביץ' השיגה 15 נקודות מתוך 15 אפשריות והיא תרצה להמשיך את הקמפיין המופלא שלה עד כה. המארחת, שכבר מזמן איננה "השטיח" של היבשת במקום הרביעי עם 5 נקודות והיא ניצחה עד כה רק את לטביה.
הבלגים ניצלו מהפסד במחזור המשחקים האחרון מול יוון (1:1 ביתי) והם רוצים לחזור למסלול הניצחונות כדי לבסס את מקומם בפסגה עם 13 נקודות, שתיים יותר מהיוונים. אדן הזאר, ששבר את הקרסול, כמובן ייעדר.
בשורות הבלגים מודאגים מהמשטח בטאלין והמאמן רוברטו מרטינס התייחס לנושא:"זה לא משטח ביליארד, אבל האנשים פה עושים מאמצים". הדברים נאמרו על רקע פציעתו של קשר יובנטוס וקרואטיה, מרקו פאצ'ה, על אותו מגרש במפגש בין נבחרתו לאסטוניה לפני כחודשיים וחצי. אסטוניה נמצאת במקום החמישי בבית עם 4 נקודות מתוך 15 אפשריות.